‘Ho, hey!’ The Lumineers kom kuier weer in SAThe Lumineers kom weer SA toe. (Foto: Jason Koerner/Getty Images vir AFP) Warm solank jou stembande op om hardop “Ho Hey” saam te sing, die VSA se bekendste folkrockgroep, The Lumineers, kom kuier binnekort vir ŉ derde keer in Suid-Afrika. Die groep het vandag op sy Instagram-blad aangekondig dat hulle as deel van hul Brightside-wêreldtoer Woensdag 30 November by die GrandWest Casino se Grand Arena in Kaapstad en Vrydag 2 Desember by die SunBet Arena by Time Square in Pretoria gaan optree. Konsertgangers kan uitsien na liedjies van die Grammy-bekroonde groep se vierde album Brightside, asook internasionale spogtreffers soos “Ho Hey” en “Ophelia”. Hul langverwagte terugkeer kom byna vyf jaar nadat hulle Suid-Afrikaanse gehore in 2017 tydens hul Cleopatra-toer betower het en agt jaar sedert hulle hul debuutalbum se wêreldtoer in 2014 in Suid-Afrika afgesluit het. Hoofsanger Wesley Schultz sê die “gees” van die groep se jongste album – wat spog met treffers soos “Brightside”, “A.M. Radio” en “Big Shot” – wyk nie té ver van hul kenmerkende styl af nie, maar is beslis ŉ bietjie meer “lewendig en elektries”. Kaartjies is eksklusief by Ticketmaster beskikbaar en verkope open Vrydag 27 Mei om 09:00.